b'\n_START_ARTICLE_\nKleinmond\n_START_SECTION_\nEtymologi\n_START_PARAGRAPH_\nByens navn har en spesiell bakgrunn. Siden munningen av den n\xc3\xa6rliggende elven Botrivier over tid har blitt blokkert av en sandbanke, renner den n\xc3\xa5 ut i sj\xc3\xb8en gjennom en liten sideelv. Selve navnet Kleinmond kan derfor oversettes til \xc2\xabLiten munning\xc2\xbb.\n_START_SECTION_\nHistorie\n_START_PARAGRAPH_\nDette kystomr\xc3\xa5det har v\xc3\xa6rt bebodd i ca. 20\xc2\xa0000 \xc3\xa5r. Allerede i 1860 ble byen betraktet som et sommerferiested av b\xc3\xb8ndene i Caledon. I dag bes\xc3\xb8kes stedet av rundt 20\xc2\xa0000 turister i l\xc3\xb8pet av sommeren, i tillegg til de fastboende som jevnlig tar seg en tur rundt i v\xc3\xa5tmarksomr\xc3\xa5det.\n_START_SECTION_\nDyreliv\n_START_PARAGRAPH_\nFra juni til november kan s\xc3\xb8rkapere ses fra kystlinjen, hvor hanner og hunner kommer for \xc3\xa5 parre seg og kalve. Villhester er av spesiell interesse, ettersom de streifer fritt i myromr\xc3\xa5dene rundt Bot River laguneomr\xc3\xa5de, ikke langt fra Rooisands naturreservat. De antas \xc3\xa5 v\xc3\xa6re S\xc3\xb8r-Afrikas eneste flokk av villhester som lever i et v\xc3\xa5tmarksomr\xc3\xa5de.'